สรุปภาวะตลาดต่างประเทศ ประจำวันที่ 7 ก.ค. 2564
สรุปภาวะตลาดต่างประเทศ ประจำวันที่ 7 ก.ค. 2564
8 ก.ค. 2564

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (7 ก.ค.) ขณะที่ดัชนี S&amp;P500 และ Nasdaq ปิดทำนิวไฮ ขานรับรายงานการประชุมของธนาคารกลางสหรัฐ (เฟด) ซึ่งส่งสัญญาณว่า กรรมการเฟดอาจยังไม่พร้อมที่จะปรับขึ้นอัตราดอกเบี้ยและปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) โดยสัญญาณบวกดังกล่าวช่วยหนุนทั้งหุ้นคุณค่า (Value Stocks) และหุ้นเติบโต (Growth Stocks)
ดัชนีเฉลี่ยอุตสาหกรรมดาวโจนส์ปิดที่ 34,681.79 จุด เพิ่มขึ้น 104.42 จุด หรือ +0.30% ดัชนี S&amp;P500 ปิดที่ 4,358.13 จุด เพิ่มขึ้น 14.59 จุด หรือ +0.34% ดัชนี Nasdaq ปิดที่ 14,665.06 จุด เพิ่มขึ้น 1.42 จุด หรือ +0.01%
 
ตลาดหุ้นยุโรปปิดบวกเมื่อคืนนี้ (7 ก.ค.) โดยได้แรงหนุนจากหุ้นสินค้าโภคภัณฑ์ที่ฟื้นตัวขึ้นหลังจากร่วงลงอย่างหนักในวันอังคาร ขณะที่อัตราผลตอบแทนพันธบัตรที่ลดลงยังคงเป็นแรงหนุนหุ้นกลุ่มเทคโนโลยีที่มีมูลค่าสูง
ดัชนี Stoxx Europe 600 ปิดตลาดที่ระดับ 459.53 จุด เพิ่มขึ้น 3.55 จุด หรือ +0.78%
ดัชนี CAC-40 ตลาดหุ้นฝรั่งเศสปิดที่ 6,527.72 จุด เพิ่มขึ้น 20.24 จุด หรือ +0.31%, ดัชนี DAX ตลาดหุ้นเยอรมนีปิดที่ 15,692.71 จุด เพิ่มขึ้น 181.33 จุด หรือ +1.17% และดัชนี FTSE 100 ตลาดหุ้นลอนดอนปิดที่ 7,151.02 จุด เพิ่มขึ้น 50.14 จุด หรือ  +0.71%
 
ตลาดหุ้นลอนดอนปิดบวกเมื่อคืนนี้ (7 ก.ค.) โดยได้แรงหนุนจากการปรับตัวขึ้นของหุ้นกลุ่มเหมืองแร่ ซึ่งปรับตัวขึ้นตามราคาโลหะ
ดัชนี FTSE 100 ตลาดหุ้นลอนดอนปิดที่ 7,151.02 จุด เพิ่มขึ้น 50.14 จุด หรือ +0.71%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (7 ก.ค.) เนื่องจากนักลงทุนวิตกกังวลเกี่ยวกับความไม่แน่นอนของนโยบายการผลิตในกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ขณะเดียวกันนักลงทุนจับตาการเปิดเผยรายงานสต็อกน้ำมันดิบของสหรัฐในวันนี้
สัญญาน้ำมันดิบ WTI ส่งมอบเดือนส.ค. ร่วงลง 1.17 ดอลลาร์ หรือ 1.6% ปิดที่ 72.20 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนก.ย. ร่วงลง 1.10 ดอลลาร์ หรือ 1.5% ปิดที่ 73.43 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (7 ก.ค.) ทำสถิติปิดในแดนบวกติดต่อกัน 5 วันทำการ โดยได้ปัจจัยหนุนจากอัตราผลตอบแทนพันธบัตรสหรัฐที่ร่วงลงแตะระดับต่ำสุดนับตั้งแต่เดือนก.พ.
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 7.9 ดอลลาร์ หรือ 0.44% ปิดที่ 1,802.1 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 4.5 เซนต์ หรือ 0.17% ปิดที่ 26.129 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 2.1 ดอลลาร์ หรือ 0.19% ปิดที่ 1,081.9 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 52.20 ดอลลาร์ หรือ 1.9% ปิดที่ 2,848.30 ดอลลาร์/ออนซ์
 
ดอลลาร์สหรัฐแข็งค่าเล็กน้อยเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (7 ก.ค.) หลังรายงานการประชุมของธนาคารกลางสหรัฐ (เฟด) ส่งสัญญาณว่า กรรมการเฟดอาจยังไม่พร้อมที่จะปรับขึ้นอัตราดอกเบี้ยและปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE)
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.1% แตะที่ 92.6390 เมื่อคืนนี้
ดอลลาร์แข็งค่าเมื่อเทียบกับฟรังก์สวิส ที่ระดับ 0.9250 ฟรังก์ จากระดับ 0.9247 ฟรังก์ และแข็งค่าเมื่อเทียบกับดอลลาร์แคนาดา ที่ระดับ 1.2477 ดอลลาร์แคนาดา จากระดับ 1.2461 ดอลลาร์แคนาดา แต่เมื่อเทียบกับเงินเยน ดอลลาร์ทรงตัวอยู่ที่ระดับ 110.61 เยน
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1806 ดอลลาร์ จากระดับ 1.1823 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3801 ดอลลาร์ จากระดับ 1.3800 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7487 ดอลลาร์สหรัฐ จากระดับ 0.7496 ดอลลาร์สหรัฐ